Hofbeampte, nog een vas vir veediefstalFoto: SAPD/Facebook Twee mans is in hegtenis geneem nadat die polisie op ŉ plaas buite Vryheid in KwaZulu-Natal op ŉ groep toegeslaan het terwyl hulle beeste geslag het. Beamptes van die veediefstal-taakspan het vroeg Vrydagoggend op die toneel aangekom waar hulle vyf mans op heter daad betrap het. Drie van die mans kon egter daarin slaag om te ontsnap. Volgens kol. Thembeka Mbele, polisiewoordvoerder, is die ander twee mans, 40 en 44 jaar oud, in hegtenis geneem. Daar is ook op karkasse, toue, byle en messe beslag gelê. Die verdagtes is na die Vryheid-polisiestasie geneem en sal van veediefstal, wreedheid teenoor diere, regsverydeling en die besit van ŉ gevaarlike wapen aangekla word. Hulle sal Maandag in die Vryheid-landdroshof verskyn. “Daar is ook op die verdagtes se voertuig beslag gelê en later vasgestel dat een van die verdagtes ŉ senior hofbeampte in Pongola is en dat die voertuig aan hom behoort.” Mbele het gesê daar word ondersoek ingestel oor of die verdagtes moontlik by soortgelyke voorvalle betrokke was.